બીગ બજાર પહોંચતાં બાર વાગવા આવ્યા હતા. એની પત્નીનો કૉલેજથી છૂટવાનો ટાઈમ હતો. અત્યારે જ મોકો હતો. ડીટીક્ટિવની જેમ રીતસરનો એનો પીછો જ કરવો પડશે. એમ તો નાનપણમાં કેટલીય ડીટેક્ટિવ વાર્તાઓ-નવલકથાઓ વાંચી હતી. એ બધું વાંચેલું આજે કામ લાગશે ! બધું હજી યાદ છે. ગુરુબક્ષસિંહ, શ્યામસુંદર, બીના. . . અરે ! એ બીનાડી કરતાં તો હું વધારે સારી જાસૂસી કરી શકું ! રીક્ષામાંથી નીચે ઊતરી થોડે દૂર જઈ મેં બીજી રીક્ષા પકડી. એક મેગેઝીનમાં મોઢું છૂપાવી રીક્ષાવાળાને આગળની રીક્ષાની પાછળ પાછળ લેવા કહ્યું. હવે એ લફંગો આગળ હતો ને હું એની પાછળ. થોડીવાર પહેલાં જ એણે બોલેલા સફાઈદાર જૂઠનો પર્દાફાશ થવાને બસ થોડી જ મિનિટોની વાર હતી. કૉલેજના ગેટ પાસે આવીને એની રીક્ષા ઊભી રહી. મેં પણ એનાથી થોડા અંતરે રીક્ષા ઊભી રખાવી અને એને દેખાઉં નહીં એવી રીતે ઊભી રહી. થોડીવારે એક સુંદર યુવતી આવી, પેલી બાળકીને પોતાના ખોળામાં લઈને રીક્ષામાં બેસી ગઈ. રીક્ષાવાળાની વાત તો સાચી નીકળી. પણ આ યુવતી, આટલી સુંદર અને વળી ભણેલી. લાગે છે પણ કોઈ સારા ખાનદાનની, જરૂર બાપડીને આ લફંગાએ ફસાવી હશે. આજકાલ તો આવું બધું ચાલતું જ રહે છે. જો એમ જ હોય તો મારે આ લફંગાની ચુંગાલમાંથી આ યુવતીને બચાવવા જરૂર કંઈ કરવું જોઈએ.